12 สรุปฐานะทางการเงินและผลการดำเนินงาน

สรุปงบการเงินเฉพาะของบริษัท และ งบการเงินของบริษัทและบริษัทย่อย

[]

ตารางแสดงอัตราส่วนทางการเงิน

[]

  คำอธิบายและการวิเคราะห์ฐานะทางการเงินและผลการดำเนินงาน

  ( ก ) ผลการดำเนินงาน

  ภาพรวมของผลการดำเนินงานที่ผ่านมา

ปี 2549 เป็นปีที่อุตสาหกรรมการบริหารการจัดงาน ได้เติบโตอย่างมาก
เพราะเป็นปีมหามงคลเนื่องในโอกาสฉลองสิริราชสมบัติครบ 60 ปี
ของพระบาทสมเด็จพระเจ้าอยู่หัว ทั้งภาครัฐและเอกชนต่างร่วมใจจัดงานเฉลิมพระเกียรติ
ถึงแม้จะมีเหตุการณ์ความวุ่นวายทางการเมือง
หรือมาตรการคุมเข้มการไหลเข้าของเงินลงทุนจากต่างประเทศ
แต่ก็ส่งผลต่ออุตสาหกรรมนี้เพียงเล็กน้อย

ในปี 2549
ที่ผ่านมาบริษัทได้ขยายการรับงานทางด้านออกแบบตกแต่งภายในพิพิธภัณฑ์ทั้งภายในและภายนอกประเทศ
เช่นพิพิธภัณฑ์สถานแห่งชาติอังกอร์ ในประเทศกัมพูชา นอกจากนั้นได้จัดตั้งบริษัทย่อยเพิ่มขึ้นอีก 1
บริษัทด้วย ได้แก่บริษัท บายน ซีเอ็ม ออร์กาไนเซอร์ จำกัด ซึ่งบริษัทถือหุ้นในสัดส่วนร้อยละ 75
และเป็นบริษัทที่จดทะเบียนและดำเนินกิจการในประเทศกัมพูชา เพื่อรับจ้างจัดงานแสดงสาธารณะ
งานนิทรรศการ และงานบันเทิงต่างๆ ซึ่งจะได้ดำเนินการในปี 2550

รายได้

ในปี 2549 กลุ่มบริษัทมีรายได้จากการให้บริการรวมทั้งสิ้น 781 ล้านบาท เพิ่มขึ้น 224 ล้านบาท
หรือเท่ากับร้อยละ 40 เมื่อเทียบกับปี 2548 ซึ่งมีรายได้จากการให้บริการรวม 557 ล้านบาท
โดยรายได้หลักของกลุ่มบริษัทมาจากการบริหารจัดงานซึ่งคิดเป็นเงินทั้งสิ้น 484 ล้านบาท
หรือคิดเป็นร้อยละ 62 ของรายได้จากการให้บริการทั้งหมดของกลุ่มบริษัท โดยเพิ่มขึ้น 33 ล้านบาท
หรือเท่ากับร้อยละ 7 เมื่อเทียบกับปี 2548 ที่มีรายได้จากการบริหารจัดงาน 451 ล้านบาท
ซึ่งสาเหตุที่รายได้จากการบริหารจัดงานเพิ่มขึ้นเพียงเล็กน้อย
ก็เนื่องจากบริษัทได้ขยายการรับงานทางด้านออกแบบตกแต่งภายในพิพิธภัณฑ์ทั้งภายในและภายนอกประเทศ
รวมถึงงานโครงสร้างและตกแต่งพื้นที่สำหรับแสดงสินค้าหรือนิทรรศการ ซึ่งคิดเป็นเงินทั้งสิ้นถึง 248
ล้านบาท

สำหรับรายได้รวมนั้น ในปี2549 กลุ่มบริษัทมีรายได้รวม 785 ล้านบาท เพิ่มขึ้น 224
ล้านบาทหรือเท่ากับร้อยละ 40 เมื่อเทียบกับปี 2548 ซึ่งมีรายได้รวม 561 ล้านบาท

ต้นทุนการให้บริการ

กลุ่มบริษัทมีต้นทุนการให้บริการในปี 2549 คิดเป็นร้อยละ 73 ของรายได้หรือเป็นเงิน 571
ล้านบาท เพิ่มขึ้น 145 ล้านบาทหรือเท่ากับร้อยละ 34 เมื่อเทียบกับปี 2548
ที่มีต้นทุนการให้บริการคิดเป็นร้อยละ 76 ของรายได้หรือเป็นเงิน 426 ล้านบาท
ซึ่งอัตราต้นทุนต่อยอดขายลดลงร้อยละ 3
และอัตราการเพิ่มของยอดขายสูงกว่าอัตราการเพิ่มของต้นทุนเมื่อเทียบกับปี 2548

ค่าใช้จ่ายในการขายและบริหาร

ในปี 2549 กลุ่มบริษัทมีค่าใช้จ่ายในการขายและบริหาร 114 ล้านบาท เพิ่มขึ้น 22 ล้านบาท
หรือเท่ากับร้อยละ 24 เมื่อเทียบกับปี 2548 ที่มีค่าใช้จ่ายในการขายและบริหาร 92 ล้านบาท
เนื่องจาก

-   การเพิ่มขึ้นของค่าใช้จ่ายเกี่ยวกับพนักงานในส่วนของหน่วยงานสนับสนุนตามแผนการขยายกำลังการผลิตเพื่อรองรับแผนงานในอนาคต

-   การเพิ่มขึ้นของค่าใช้จ่ายตัดจ่ายของค่าสิทธิในการจัดงานต่างๆ

กำไรสุทธิ

กลุ่มบริษัทมีกำไรสุทธิในรอบปี 2549 เป็นเงิน 70 ล้านบาท เพิ่มขึ้น 40 ล้านบาท
หรือคิดเป็นร้อยละ 134 เมื่อเทียบกับปี 2548 ที่มีกำไรสุทธิ 30 ล้านบาท
ซึ่งสาเหตุที่กำไรสุทธิของกลุ่มบริษัทเพิ่มขึ้นเป็นผลจากสาเหตุที่รายได้เพิ่มขึ้นมาก
และสามารถควบคุมต้นทุนการให้บริการได้ดี

  ( ข ) ฐานะทางการเงิน

สินทรัพย์

ณ วันที่ 31 ธันวาคม 2549 กลุ่มบริษัทมีสินทรัพย์รวมทั้งสิ้น 463 ล้านบาท
แบ่งเป็นสินทรัพย์หมุนเวียน 245 ล้านบาท และ สินทรัพย์ไม่หมุนเวียน 218 ล้านบาท
หรือคิดเป็นอัตราส่วนร้อยละ 53 และ ร้อยละ 47 ของสินทรัพย์รวมตามลำดับ
โดยสินทรัพย์รวมเพิ่มขึ้น 64 ล้านบาท หรือคิดเป็นร้อยละ 16 เมื่อเทียบกับสินทรัพย์รวม ณ วันที่ 31
ธันวาคม 2548 ซึ่งมียอดสินทรัพย์รวม 399 ล้านบาท

การเพิ่มขึ้นของสินทรัพย์เนื่องมาจากการเพิ่มขึ้นของสินทรัพย์หมุนเวียน ในส่วนของลูกหนี้การค้า
ซึ่งเพิ่มจาก 128 ล้านบาทในปี 2548 มาเป็น 187 ล้านบาทในปี 2549
โดยเป็นผลจากการที่ยอดขายในช่วงปลายปี 2549 มีจำนวนมากกว่าช่วงปลายปี 2548

หนี้สิน

ณ วันที่ 31 ธันวาคม 2549 กลุ่มบริษัทมีหนี้สินทั้งสิ้น 153 ล้านบาท แบ่งเป็นหนี้สินหมุนเวียน 150
ล้านบาท และ หนี้สินไม่หมุนเวียน 3 ล้านบาท หรือคิดเป็นอัตราส่วนร้อยละ 98 และ ร้อยละ 2
ของหนี้สินรวมตามลำดับ โดยหนี้สินรวมของกลุ่มบริษัทเพิ่มขึ้น 47 ล้านบาท หรือคิดเป็นร้อยละ 44
เมื่อเทียบกับหนี้สินรวม ณ วันที่ 31 ธันวาคม 2548 ซึ่งมียอดหนี้สินรวม 106 ล้านบาท

การเพิ่มขึ้นของหนี้สินเป็นผลจากการเพิ่มขึ้นของเงินเบิกเกินบัญชีและเงินกู้ยืมระยะสั้น
และการเพิ่มขึ้นของเจ้าหนี้การค้าและค่าใช้จ่ายค้างจ่ายที่เพิ่มขึ้นตามยอดขายในช่วงปลายปี 2549
ที่มียอดขายมากกว่าช่วงปลายปี 2548

ส่วนของผู้ถือหุ้น

ณ วันที่ 31 ธันวาคม 2549 กลุ่มบริษัทมีส่วนของผู้ถือหุ้นทั้งสิ้น 309 ล้านบาท เพิ่มขึ้น 16 ล้านบาท
หรือคิดเป็นร้อยละ 5 เมื่อเทียบกับปี 2548 ส่วนของผู้ถือหุ้นมีจำนวนเงินทั้งสิ้น 293 ล้านบาท

สภาพคล่อง

ในปี 2549 กลุ่มบริษัท มีกระแสเงินสดจากกิจกรรมต่างๆ ดังนี้

-   กระแสเงินสดสุทธิรับจากกิจกรรมดำเนินงาน 61 ล้านบาท ซึ่งมีที่มาจากกำไรสุทธิ

-   กระแสเงินสดสุทธิใช้ไปในกิจกรรมลงทุน 35 ล้านบาท
    ซึ่งส่วนใหญ่เป็นการลงทุนเพิ่มเติมในสินทรัพย์ถาวร-อุปกรณ์ดำเนินงาน

-   กระแสเงินสดสุทธิใช้ไปในกิจกรรมจัดหาเงิน 33 ล้านบาท
    ซึ่งส่วนใหญ่เป็นการจ่ายเงินปันผลให้แก่ผู้ถือหุ้น และการชำระหนี้ตามสัญญาเช่าทางการเงิน

โครงสร้างเงินทุน

อัตราส่วนหนี้สินต่อส่วนของผู้ถือหุ้นของกลุ่มบริษัท ณ วันที่ 31 ธันวาคม 2549 เท่ากับ 0.50 เท่า
เพิ่มขึ้นจากปี 2548 ซึ่งมีอัตราส่วนหนี้สินต่อส่วนของผู้ถือหุ้น เท่ากับ 0.36 เท่า
การที่อัตราส่วนหนี้สินต่อส่วนของผู้ถือหุ้นของกลุ่มบริษัทเพิ่มขึ้นเนื่องจากการเพิ่มขึ้นของเจ้าหนี้การค้าและค่าใช้จ่ายค้างจ่าย
รวมทั้งการเพิ่มขึ้นของเงินเบิกเกินบัญชีและเงินกู้ยืมระยะสั้น